b"\n_START_ARTICLE_\nIlla de Clare\n_START_SECTION_\nHist\xc3\xb2ria\n_START_PARAGRAPH_\nDes de l'edat mitjana l'illa form\xc3\xa0 part de les terres de la fam\xc3\xadlia O'Malley. A prop del moll a l'extrem oriental de l'illa hi ha les ru\xc3\xafnes d'una casa-torre O'Malley, conegut com a castell de Gr\xc3\xa1inne O'Malley perqu\xc3\xa8 en fou el resident m\xc3\xa9s fam\xc3\xb3s. Tamb\xc3\xa9 hi ha una petita abadia cistercenca vora la costa sud-oest fundada pels O'Malley com a pante\xc3\xb3 familiar, i \xc3\xa9s el possible lloc d'enterrament de Gr\xc3\xa1inne O'Malley. L'abadia \xc3\xa9s coneguda per les seves estranyes pintures medievals al sostre. El 1588 un vaixell de l'Armada Espanyola va naufragar a l'illa de Clare i els supervivents foren assassinats pels O'Malley._NEWLINE_Una fita molt important de l'illa fou la construcci\xc3\xb3 del far el 1806 sota el patrocini de John Denis Browne, 1r Marqu\xc3\xa8s de Sligo. El 29 setembre 1813 fou destru\xc3\xafda part de la torre i la llanterna per un incendi causat per l'eliminaci\xc3\xb3 descuidada de les metxes de la llum d'oli. Fou reconstru\xc3\xaft en 1818. En 1834 un llamp va caure sobre la torre. Despr\xc3\xa9s de 159 anys de servei fidel el far va ser posat fora de servei el 28 de setembre de 1965, reempla\xc3\xa7at pel modern far de l'illa Achillbeg al costat sud de l'illa d'Acaill.\n_START_SECTION_\nLlengua irlandesa\n_START_PARAGRAPH_\nS'ha fet un intent de reintroduir l'irland\xc3\xa8s com a llengua di\xc3\xa0ria a l'illa de Clare (Oile\xc3\xa1n Chliara). L'illa es troba a la vora de la Gaeltacht de Mayo. Hi ha una escola local en irland\xc3\xa8s que intenta ser convertida en Gaelscoil. L'intent ha gaudit d'un important suport local.\n_START_SECTION_\nFauna i flora\n_START_PARAGRAPH_\nEntre 1909 i 1911, el naturalista de Belfast Robert Lloyd Praeger va fer un inventari exhaustiu de les esp\xc3\xa8cies biol\xc3\xb2giques de l'illa, el Clare Island Survey, sense precedents aleshores i que fou un referent per a futurs estudis. Entre 1990 i 2005 es va fer un nou estudi de l'illa i el resultat en fou publicat en sis volums, el darrer publicat en 2007. Es pot adquirir a trav\xc3\xa9s de la Royal Irish Academy (https://www.ria.ie/research/nsci/publications.aspx) Es considera l'\xc3\xbanic estudi d'aquesta mena a Europa i es considera un model a seguir per a mesurar els efectes del canvi clim\xc3\xa0tic en el medi ambient.\n_START_SECTION_\nCultura\n_START_PARAGRAPH_\nL'illa protagonitza una can\xc3\xa7\xc3\xb3 del grup de folk-rock irland\xc3\xa8s The Saw Doctors del seu \xc3\xa0lbum de 1996, Same Oul' Town. En la can\xc3\xa7\xc3\xb3 \xc3\xa9s descrita com un parad\xc3\xads en comparaci\xc3\xb3 amb l'agitada vida de la ciutat."